Komission päätös,

tehty 27 päivänä toukokuuta 2002,

kaupan esteitä koskevan tutkimusmenettelyn päättämisestä Brasilian sorbitolin tuonnissa harjoittamien kaupallisten käytäntöjen osalta

(2002/440/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon yhteisön menettelyistä yhteisessä kauppapolitiikassa kansainvälisen kaupan säännöissä yhteisölle annettujen, erityisesti Maailman kauppajärjestössä (WTO) käyttöön otettujen oikeuksien käyttämisen varmistamiseksi 22 päivänä joulukuuta 1994 annetun neuvoston asetuksen (EY) N:o 3286/94(1), sellaisena kuin se on muutettuna asetuksella (EY) N:o 356/95(2), ja erityisesti sen 11 artiklan 1 kohdan,

on kuullut neuvoa-antavaa komiteaa,

sekä katsoo seuraavaa:

A MENETTELYN TAUSTA

(1) Hollantilainen yritys Cerestar Holding BV teki 2. lokakuuta 1998 asetuksen (EY) N:o 3286/94 4 artiklan mukaisen valituksen.

(2) Valituksen tekijä väitti, että yhteisön harjoittamaa sorbitolin myyntiä Brasiliassa haittaavat useat asetuksen (EY) N:o 3286/94 2 artiklan 1 kohdassa tarkoitetut kaupan esteet. Väitettyjä kaupan esteitä olivat:

a) Brasilian viranomaisten (Departamento de Operaçoes de Comércio Exterior) joulukuussa 1997 käyttöön ottama 8. heinäkuuta 1997 päivätyn tiedonannon Comunicado DECEX nro 20:n mukainen sorbitolia koskeva ei-automaattinen lisenssimenettely, joka on tuontilisensioinnin menettelytavoista tehdyn WTO-sopimuksen asiaa koskevien määräysten vastainen;

b) Brasilian viranomaisten väitetty mielivaltainen ja/tai perusteeton kieltäytyminen tuontilisenssien myöntämisestä (tai niiden evääminen muulla tavalla) mihin tahansa laatuluokkaan kuuluvalle alle vapaasti laivassa -vähimmäishinnan Brasiliaan tuotavalle sorbitolille;

c) vähimmäishintojen käyttöönotto tullausarvomenetelmiin sisältyvien tosiasiallisten viitehintojen kautta.

Valituksen tekijä väitti myös, ettei Brasilian tuontilisenssijärjestelmä yleensäkään ole avoin, mistä WTO:lle ei ole toimitettu asianmukaista tietoa.

(3) Komissio katsoi, että valituksessa esitetyt todisteet olivat riittävät oikeuttamaan tutkimusmenettelyn aloittaminen asetuksen (EY) N:o 3286/94 8 artiklan 1 kohdan mukaisesti. Menettelyn aloittamista koskeva ilmoitus(3) julkaistiin Euroopan yhteisöjen virallisessa lehdessä.

B TUTKIMUSTEN PÄÄTELMÄT

(4) Lopullisen tutkimuskertomuksen mukaan tutkimusmenettelyn perusteella ilmeni, että Brasilian vähimmäishintajärjestelmä näytti rikkovan:

a) GATT 1994 -sopimuksen XI artiklan 1 kohtaa, koska kyseessä on muu rajoitus kuin tulli tai muu maksu, joka on saatettu voimaan toisen sopimuspuolen alueen minkä tahansa tuotteen tuontiin sovellettavien tuontilisenssien avulla ilman mitään WTO:n sääntöjen mukaista perustelua;

b) WTO:n maataloussopimuksen 4 artiklan 2 kohtaa samasta syystä kuin edellä;

c) WTO:n terveys- ja kasvinsuojelutoimia koskevan sopimuksen 2 ja 5 artiklaa, koska järjestelmässä edellytetään liiallisesti kauppaa rajoittavia terveystarkastuksia, joita käytetään ihmisten elämän ja terveyden suojelemisen kannalta tarpeettoman laajasti.

(5) Lisäksi Brasilian ei-automaattinen tuontilisenssijärjestelmä, jonka yhteydessä sovelletaan vähimmäishintavaatimusta, näytti rikkovan:

a) Tuontilisensioinnin menettelytavoista tehdyn WTO-sopimuksen 1, 3 ja 5 artiklaa, koska sitä ei sovelleta puolueettomasti, sitä ei hallinnoida oikeudenmukaisesti eikä kohtuullisesti, sillä on kauppaa rajoittavia ja vääristäviä lisävaikutuksia tuontiin ilman, että sillä sovellettaisiin mitään WTO:n sääntöjen mukaista rajoitusta. Lisäksi koska järjestelmällä ei toteuteta mitään toimenpidettä, sen soveltamisalaa ja voimassaoloa ei voida rajoittaa toimenpiteeseen, jota se toteuttaa. Edelleen luetteloa tuotteista, joihin sovelletaan ei-automaattista lisenssijärjestelmää, ei julkaista, ja vähimmäishinnan alittavan tuonnin lisenssihakemuksiin ei saa virallista vastausta moneen kuukauteen;

b) GATT 1994 -sopimuksen X artiklan 1 ja 3 kohtaa, koska järjestelmää ei julkaista ja sitä ei hallinnoida yhdenmukaisella, puolueettomalla ja järkevällä tavalla.

(6) Brasilian tullausarvoa koskevan lainsäädännön osalta ilmeni, että järjestelmällinen viitehintojen käytön laajuus sai aikaan sen, että kyseisen järjestelmän täytäntöönpanotapa oli ristiriidassa tullitariffeja ja kauppaa koskevan yleissopimuksen (GATT 1994 -sopimuksen) VII artiklan soveltamisesta tehdyn sopimuksen (tullausarvosopimus) 1-7 artiklan kanssa.

(7) Tutkimusmenettelyn yhteydessä vahvistettiin myös, että Brasilian kiistanalaisista käytännöistä on aiheutunut kaupan esteistä annetun asetuksen 2 artiklan 4 kohdassa ja 10 artiklan 4 kohdassa tarkoitettuja epäsuotuisia kaupallisia vaikutuksia, koska ne ovat vaikeuttaneet muun muassa sorbitolin vientiä yhteisöstä Brasilian markkinoille.

C TUTKIMUKSEN JÄLKEINEN KEHITYS

(8) Tutkimuksen päätelmien perusteella komissio päätti 17. maaliskuuta 1999 tehdyllä päätöksellä(4) aloittaa WTO:n riitojenratkaisumenettelyn Brasilian tuontimenettelyyn kuuluvien useiden WTO-sopimusten vastaisten kohtien osalta.

(9) Sorbitolia ja eräitä muita tuotteita koskeva virallinen WTO-käsittely järjestettiin 19. marraskuuta 1999. Käsittelyn jälkeen tosiasiallisia vähimmäishintoja ei ole enää sovellettu sorbitolin ja eräiden muiden tuotteiden tuonnissa.

(10) Yhteisön tuotannonalan mahdollisuudet päästä Brasilian markkinoille ovat tämän seurauksena parantuneet.

(11) Brasilian tuontilisenssi- ja tullausarvojärjestelmässä on kuitenkin vielä useita kohtia, joita on muutettava, jotta Brasilia noudattaisi täysimääräisesti asiaankuuluvien WTO-sopimusten mukaisia velvoitteitaan.

(12) Tätä silmällä pitäen komissio keskeytti 21. toukokuuta 2001 tehdyllä päätöksellä(5) Cerestaria koskevan tutkimusmenettelyn ja tarkkaili Brasilian soveltamaan järjestelmään tehtyjen muutosten vaikutuksia kuuden kuukauden ajan kyseisen päätöksen voimaantulosta.

(13) Tarkkailuajanjakson aikana komission yksiköt olivat muun muassa kirjeitse yhteydessä asianomaiseen yhteisön tuotannonalaan. Tuotannonalan antamien tietojen perusteella komissio päätteli, että kyseiset sorbitolin tuontia koskevat kaupan esteet olivat poistuneet.

D YHTEENVETO

(14) Edellä esitetyn tarkastelun perusteella katsotaan, että Cerestaria koskeva tutkimusmenettely on johtanut tyydyttävään tilanteeseen sorbitolin kauppaa Brasiliassa haitanneiden kaupan esteiden osalta ja että tutkimusmenettely olisi tämän vuoksi päätettävä,

ON PÄÄTTÄNYT SEURAAVAA:

1 artikla

Päätetään neuvoston asetuksessa (EY) N:o 3286/94 tarkoitettuja kaupan esteitä koskeva tutkimusmenettely Brasilian sorbitolin tuonnissa harjoittamien kaupallisten käytäntöjen osalta.

2 artikla

Edellä olevan 1 artiklan soveltaminen ei rajoita sellaisten myöhempien komission päätösten tekemistä, jotka koskevat tekstiilituotteiden tuontia Brasiliaan.

Tehty Brysselissä 27 päivänä toukokuuta 2002.

Komission puolesta

Pascal Lamy

Komission jäsen

(1) EYVL L 349, 31.12.1994, s. 71.

(2) EYVL L 41, 23.2.1995, s. 3.

(3) EYVL C 361, 24.11.1998, s. 13.

(4) EYVL L 86, 30.3.1999, s. 22.

(5) EYVL L 153, 8.6.2001, s. 30.